
ПАГАДНЕННЕ
аб трансгранічным допуску да размяшчэння і абарачэння каштоўных папер на арганізаваных таргах у дзяржавах – членах
Еўразійскага эканамічнага саюза
Дзяржавы – члены Еўразійскага эканамічнага саюза, якія далей называюцца дзяржавамі-членамі,
грунтуючыся на Дагаворы аб Еўразійскім эканамічным саюзе ад 29 мая 2014 года,
з мэтай стварэння належных умоў для функцыянавання ў рамках Еўразійскага эканамічнага саюза (далей – Саюз) агульнага фінансавага рынку, забеспячэння свабоды ажыццяўлення эмісійных і гандлёвых аперацый з каштоўнымі паперамі на біржавой прасторы дзяржаў-членаў, 
падзяляючы імкненне забяспечваць абарону правоў і законных інтарэсаў спажыўцоў фінансавых паслуг і інвестараў,
прызнаючы неабходнасць забеспячэння ўмоў для росту ліквіднасці біржавых рынкаў дзяржаў-членаў,
выражаючы зацікаўленасць ва ўмацаванні гандлёвага і інвестыцыйнага супрацоўніцтва дзяржаў-членаў з мэтай стымулявання развіцця фінансавых рынкаў дзяржаў-членаў,
абапіраючыся на прынцыпы раўнапраўя і ўзаемнай выгады з улікам эканамічных інтарэсаў кожнай з дзяржаў-членаў,
пагадзіліся з наступным:
Артыкул 1
Для мэт гэтага Пагаднення выкарыстоўваюцца паняцці, якія азначаюць наступнае:
«паралельнае размяшчэнне» – адначасовае размяшчэнне каштоўных папер на 2 і больш біржах (арганізатарах гандлю) розных дзяржаў-членаў;
«раскрыццё інфармацыі» – забеспячэнне даступнасці інфармацыі для ўсіх зацікаўленых асоб, якія з’яўляюцца рэзідэнтамі дзяржаў-членаў, згодна з працэдурай, устаноўленай заканадаўствам дзяржавы-члена, у якой адбываецца раскрыццё інфармацыі, а таксама патрабаваннямі дзяржавы-члена, якая ажыццявіла ўключэнне каштоўных папер эмітэнта ў спіс вышэйшай катэгорыі біржы (арганізатара гандлю), на тэрыторыі якой зарэгістраваны эмітэнт, і патрабаваннямі біржы (арганізатара гандлю), якая прадаставіла трансгранічны допуск;
«спіс вышэйшай катэгорыі» – сукупнасць каштоўных папер, якія адпавядаюць устаноўленым біржай (арганізатарам гандлю) найбольш строгім патрабаванням (па кожным тыпе каштоўных папер) па допуску да размяшчэння і (або) абарачэння на арганізаваных таргах;
«трансгранічны допуск» – допуск да размяшчэння (у тым ліку паралельнага) і (або) абарачэння на арганізаваных таргах, якія праводзяцца ў адной дзяржаве-члене, каштоўных папер эмітэнта іншай дзяржавы-члена шляхам прыняцця біржай (арганізатарам гандлю) адпаведнага рашэння; 
«упаўнаважаны орган» – орган дзяржавы-члена, які валодае ў адпаведнасці з заканадаўствам гэтай дзяржавы-члена паўнамоцтвамі па ажыццяўленні рэгулявання працэдур эмісіі, размяшчэння і абарачэння каштоўных папер, дзейнасці біржаў (арганізатараў гандлю) і іншых удзельнікаў рынку каштоўных папер (уключаючы ліцэнзаванне) і (або) нагляд (кантроль), за выключэннем органаў, якія валодаюць паўнамоцтвамі толькі ў юрысдыкцыях (на тэрыторыях) дзяржаў-членаў з асаблівым прававым рэжымам у сферы фінансавага рынку; 
«каштоўныя паперы» – акцыі і аблігацыі эмітэнта, прынятыя біржай (арганізатарам гандлю) у дзяржаве-члене, на тэрыторыі якой зарэгістраваны эмітэнт, да размяшчэння і (або) абарачэння.
Іншыя паняцці, якія выкарыстоўваюцца ў гэтым Пагадненні, прымяняюцца ў значэннях, вызначаных Дагаворам аб Еўразійскім эканамічным саюзе ад 29 мая 2014 года і міжнароднымі дагаворамі ў рамках Саюза.
Артыкул 2
1. Прадметам гэтага Пагаднення з’яўляецца забеспячэнне трансгранічнага допуску каштоўных папер.
2. Кожная дзяржава-член забяспечвае магчымасць зарэгістраваным на яе тэрыторыі біржам (арганізатарам гандлю) (далей – дзяржава рэгістрацыі біржы (арганізатара гандлю)) ажыццяўляць допуск каштоўных папер, зарэгістраваных (якім прысвоены ідэнтыфікацыйны нумар) у іншых дзяржавах-членах, да размяшчэння (паралельнага размяшчэння) і (або) абарачэння на ўмовах не менш спрыяльных, чым умовы, што прад’яўляюцца для допуску каштоўных папер, зарэгістраваных (якім прысвоены ідэнтыфікацыйны нумар) у гэтай дзяржаве-члене, з улікам выканання патрабаванняў гэтага Пагаднення.
3. Кожная дзяржава-член забяспечвае магчымасць эмітэнтам, зарэгістраваным на яе тэрыторыі, ініцыяваць трансгранічны допуск з улікам выканання патрабаванняў гэтага Пагаднення. 
Эмітэнт павінен выконваць устаноўленыя заканадаўствам дзяржавы-члена, на тэрыторыі якой ён зарэгістраваны (далей – дзяржава рэгістрацыі эмітэнта), патрабаванні да арганізацыі размяшчэння (абарачэння) каштоўных папер за межамі гэтай дзяржавы.
4. Палажэнні гэтага Пагаднення не распаўсюджваюцца на:
а) каштоўныя паперы, зарэгістраваныя (якім прысвоены ідэнтыфікацыйны нумар) у адпаведнасці з нарматыўнымі прававымі актамі (палажэннямі), якія дзейнічаюць толькі ў рамках юрысдыкцый (тэрыторый) дзяржаў-членаў з асаблівым прававым рэжымам у сферы фінансавага рынку;
б) біржы (арганізатары гандлю), якія ажыццяўляюць дзейнасць у адпаведнасці з нарматыўнымі прававымі актамі (палажэннямі), якія дзейнічаюць толькі ў рамках юрысдыкцый (тэрыторый) дзяржаў-членаў з асаблівым прававым рэжымам у сферы фінансавага рынку.
5. Гэта Пагадненне не распаўсюджваецца на выпадкі, калі трансгранічны допуск ініцыюецца асобай, якая не з’яўляецца эмітэнтам. 
Артыкул 3
1. Біржа (арганізатар гандлю) прадастаўляе трансгранічны допуск пры адначасовым выкананні наступных умоў:
а) рэгістрацыя (дзяржаўная рэгістрацыя) выпуску каштоўных папер у дзяржаве рэгістрацыі эмітэнта ажыццёўлена ў парадку, устаноўленым заканадаўствам гэтай дзяржавы, або ажыццёўлена прысваенне ідэнтыфікацыйнага нумара;
б) выпуск каштоўных папер, трансгранічны допуск якіх ініцыюецца на адной або некалькіх біржах (арганізатарах гандлю) дзяржаў-членаў, уключаны ў спіс вышэйшай катэгорыі на біржы (арганізатары гандлю) дзяржавы рэгістрацыі эмітэнта.
2. Рэгістрацыя праспекта каштоўных папер, справаздачы аб выніках выпуску і (або) размяшчэння каштоўных папер, іншых дакументаў, якія суправаджаюць працэс эмісіі каштоўных папер, ва ўпаўнаважаным органе дзяржавы рэгістрацыі біржы (арганізатара гандлю), якая прадаставіла трансгранічны допуск, не патрабуецца. 
Артыкул 4
Месцам здзяйснення здзелкі з каштоўнымі паперамі, у дачыненні да якіх прадастаўлены трансгранічны допуск, прызнаецца дзяржава рэгістрацыі біржы (арганізатара гандлю), у гандлёвай сістэме якой здзейснена гэта здзелка.
Артыкул 5
1. Упаўнаважаныя органы пры неабходнасці і ў рамках сваёй кампетэнцыі, устаноўленай заканадаўствам адпаведнай дзяржавы-члена, аказваюць біржам (арганізатарам гандлю) дзяржаў-членаў садзейнічанне ва ўстанаўленні паміж біржамі (арганізатарамі гандлю) узаемадзеяння (у тым ліку з дапамогай заключэння біржамі (арганізатарамі гандлю) адпаведных дагавораў).
2. У рамках рэалізацыі гэтага Пагаднення ўпаўнаважаны орган адной дзяржавы-члена аказвае садзейнічанне біржы (арганізатару гандлю) іншай дзяржавы-члена (па яе запыце) у форме прадстаўлення інфармацыі, звязанай з патрабаваннямі заканадаўства сваёй дзяржавы-члена да эмітэнтаў, у дачыненні да якіх гэты ўпаўнаважаны орган валодае паўнамоцтвамі па рэгуляванні і (або) наглядзе (кантролі).
Артыкул 6
1. З мэтай атрымання трансгранічнага допуску эмітэнт накіроўвае біржы (арганізатару гандлю) дзяржавы-члена дакументы ў адпаведнасці з парадкам, устаноўленым упаўнаважаным органам гэтай дзяржавы і (або) біржай (арганізатарам гандлю).
2. Біржа (арганізатар гандлю) згодна з працэдурамі і тэрмінамі, устаноўленымі яе правіламі, ажыццяўляе праверку атрыманых ад эмітэнта дакументаў на прадмет выканання патрабаванняў да допуску каштоўных папер да размяшчэння і (або) абарачэння на арганізаваных таргах і прымае рашэнне аб прадастаўленні або аб адмове ў прадастаўленні трансгранічнага допуску.
3. Біржа (арганізатар гандлю) не пазней за 1 працоўны дзень, наступны за днём прыняцця рашэння ў дачыненні да трансгранічнага допуску (у тым ліку аб адмове ў прадастаўленні трансгранічнага допуску), забяспечвае інфармаванне аб прынятым рашэнні эмітэнта і біржы (арганізатараў гандлю) дзяржавы рэгістрацыі эмітэнта, якія ажыццявілі ўключэнне каштоўных папер эмітэнта ў спіс вышэйшай катэгорыі.
4. Інфармацыя аб трансгранічным допуску падлягае раскрыццю эмітэнтам у адпаведнасці з парадкам, устаноўленым заканадаўствам дзяржавы рэгістрацыі эмітэнта, на працягу 2 працоўных дзён з даты атрымання інфармацыі аб прадастаўленні біржай (арганізатарам гандлю) трансгранічнага допуску.
Артыкул 7
1. Эмітэнты каштоўных папер, у дачыненні да якіх прадастаўлены трансгранічны допуск, павінны выконваць патрабаванні да раскрыцця інфармацыі, устаноўленыя: 
а) у дзяржаве рэгістрацыі біржы (арганізатара гандлю), якая прадаставіла трансгранічны допуск:
правіламі біржы (арганізатара гандлю) гэтай дзяржавы;
заканадаўствам гэтай дзяржавы;
б) у дзяржаве рэгістрацыі эмітэнта:
правіламі біржы (арганізатара гандлю) гэтай дзяржавы, якая ажыццявіла ўключэнне каштоўных папер эмітэнта ў спіс вышэйшай катэгорыі;
заканадаўствам гэтай дзяржавы.
2. Эмітэнты каштоўных папер, у дачыненні да якіх прадастаўлены трансгранічны допуск, павінны выконваць патрабаванні аб супрацьдзеянні неправамернаму выкарыстанню інсайдарскай інфармацыі і маніпуляванню рынкам, устаноўленыя дзяржавамі рэгістрацыі біржаў (арганізатараў гандлю), якія прадаставілі трансгранічны допуск, і дзяржавай рэгістрацыі эмітэнта. 
3. Біржа (арганізатар гандлю), якая прадаставіла трансгранічны допуск, абавязана раскрываць наступную інфармацыю шляхам яе апублікавання на сваім афіцыйным сайце ў інфармацыйна-тэлекамунікацыйнай сетцы «Інтэрнэт»:
а) аб уключэнні каштоўных папер эмітэнта іншай дзяржавы-члена, у дачыненні да якіх прадастаўлены трансгранічны допуск, у спіс каштоўных папер, дапушчаных да размяшчэння (абарачэння) на арганізаваных таргах;
б) аб выключэнні каштоўных папер, у дачыненні да якіх прадастаўлены трансгранічны допуск, са спіса каштоўных папер, дапушчаных да размяшчэння (абарачэння) на арганізаваных таргах, аб спыненні таргоў гэтымі каштоўнымі паперамі, аб прыпыненні (аднаўленні) таргоў гэтымі каштоўнымі паперамі;
в) аб скарачэнні ў адпаведнасці з правіламі біржы (арганізатара гандлю) пераліку дапушчальных рэжымаў таргоў для каштоўных папер, у дачыненні да якіх прадастаўлены трансгранічны допуск, аб змяненні катэгорый (узроўняў) лістынгу гэтых каштоўных папер;
г) аб устанаўленні забарон або абмежаванняў на правядзенне асобных аперацый з каштоўнымі паперамі, у дачыненні да якіх прадастаўлены трансгранічны допуск, з указаннем тэрміну дзеяння забароны (абмежавання), аб прыпыненні таргоў каштоўнымі паперамі па рашэнні ўпаўнаважанага органа дзяржавы рэгістрацыі біржы (арганізатара гандлю).
4. Раскрыццё інфармацыі, указанай у пункце 3 гэтага артыкула, ажыццяўляецца не пазней чым за 1 працоўны дзень, наступны за днём атрымання біржай (арганізатарам гандлю) звестак пра надыход адпаведнай падзеі або за днём прыняцця адпаведнага рашэння. 
5. Біржа (арганізатар гандлю), якая прадаставіла трансгранічны допуск, інфармуе аб механізме доступу да публічнай інфармацыі аб эмітэнце і яго каштоўных паперах, у тым ліку шляхам размяшчэння спасылкі на старонку (старонкі) эмітэнта і (або) біржы (арганізатара гандлю) дзяржавы рэгістрацыі эмітэнта ў інфармацыйна-тэлекамунікацыйнай сетцы «Інтэрнэт», на якой раскрываецца ўказаная інфармацыя.
6. Біржа (арганізатар гандлю), якая прадаставіла трансгранічны допуск, у адпаведнасці са сваімі правіламі мае права раскрываць іншую інфармацыю, якая не з’яўляецца канфідэнцыяльнай згодна з заканадаўствам дзяржавы рэгістрацыі біржы (арганізатара гандлю), аб эмітэнце і каштоўных паперах, у дачыненні да якіх прадастаўлены трансгранічны допуск, а таксама аб мерах, якія прымаюцца біржай (арганізатарам гандлю) у дачыненні да такіх каштоўных папер.
7. Біржа (арганізатар гандлю) дзяржавы рэгістрацыі эмітэнта ў выпадку выключэння каштоўных папер эмітэнта са спіса вышэйшай катэгорыі на працягу 1 працоўнага дня з даты прыняцця адпаведнага рашэння інфармуе аб гэтым біржы (арганізатараў гандлю) іншых дзяржаў-членаў, якія прадаставілі трансгранічны допуск.
8. Біржы (арганізатары гандлю), якія прадаставілі трансгранічны допуск, на падставе інфармацыі, указанай у пункце 7 гэтага артыкула, у адпаведнасці з заканадаўствам дзяржавы рэгістрацыі біржы (арганізатара гандлю) і сваімі правіламі мае права прыняць рашэнне аб змяненні катэгорый (узроўняў) лістынгу каштоўных папер, а таксама аб выключэнні іх са спіса каштоўных папер, дапушчаных да размяшчэння (абарачэння) на арганізаваных таргах, і інфармуюць аб прынятым рашэнні эмітэнта не пазней чым за 1 працоўны дзень, наступны за днём прыняцця рашэння.
Пры гэтым разлікі па здзелках, заключаных з гэтымі каштоўнымі паперамі да прыняцця рашэння аб іх выключэнні са спіса каштоўных папер, дапушчаных да размяшчэння (абарачэння) на арганізаваных таргах, павінны быць завершаны ў парадку, вызначаным заканадаўствам дзяржавы рэгістрацыі біржы (арганізатара гандлю) і (або) правіламі біржы (арганізатара гандлю), якая прадаставіла трансгранічны допуск.
Артыкул 8
1. Упаўнаважаны орган дзяржавы рэгістрацыі біржы (арганізатара гандлю), якая прадаставіла трансгранічны допуск, мае права ажыццяўляць у межах сваёй кампетэнцыі праверку размяшчэння (паралельнага размяшчэння) і (або) абарачэння каштоўных папер, у дачыненні да якіх прадастаўлены трансгранічны допуск, на адпаведнай біржы (арганізатары гандлю) і ў выпадку неабходнасці звяртацца ва ўпаўнаважаны орган дзяржавы рэгістрацыі эмітэнта з хадайніцтвам аб правядзенні праверкі эмітэнта.
2. Упаўнаважаныя органы маюць права арганізоўваць правядзенне сумесных праверак размяшчэння (паралельнага размяшчэння) і (або) абарачэння каштоўных папер, у дачыненні да якіх прадастаўлены трансгранічны допуск, на адпаведнай біржы (арганізатары гандлю) у рамках рэалізацыі гэтага Пагаднення ў выпадку, калі правядзенне такіх праверак не супярэчыць заканадаўству дзяржаў-членаў.
3. У выпадку, калі парушэнні звязаны з дыскрымінацыйнымі дзеяннямі эмітэнта каштоўных папер, у дачыненні да якіх прадастаўлены трансгранічны допуск, адносна ўладальнікаў гэтых каштоўных папер – рэзідэнтаў іншых дзяржаў-членаў, упаўнаважаны орган (упаўнаважаныя органы) дзяржавы-члена, рэзідэнтамі якой з’яўляюцца ўладальнікі каштоўных папер, правы якіх сталі парушанымі, прымае ў адпаведнасці з заканадаўствам сваёй дзяржавы-члена меры, накіраваныя на прыцягненне ўказанага эмітэнта, яго службовых асоб да адказнасці.
4. У выпадку, калі парушэнні звязаны з дзеяннямі эмітэнта іншай дзяржавы-члена і (або) яго службовых асоб у частцы злоўжыванняў на рынку каштоўных папер дзяржавы рэгістрацыі біржы (арганізатара гандлю) (у прыватнасці, з маніпуляваннем рынкам, неправамерным выкарыстаннем інсайдарскай інфармацыі і г. д.), упаўнаважаны орган дзяржавы рэгістрацыі біржы (арганізатара гандлю) прымае ў адпаведнасці з заканадаўствам сваёй дзяржавы-члена меры, накіраваныя на прыцягненне эмітэнта, яго службовых асоб да адказнасці.
5. Упаўнаважаны орган, які праводзіў праверку ў адпаведнасці з гэтым артыкулам, не пазней за 14 працоўных дзён з даты прыняцця рашэння аб прымяненні мер уздзеяння ў дачыненні да эмітэнта і (або) яго службовых асоб па выніках правядзення праверкі інфармуе аб гэтым упаўнаважаны орган дзяржавы рэгістрацыі эмітэнта, у тым ліку з мэтай прыцягнення такога эмітэнта да адказнасці, калі адказнасць за адпаведнае правапарушэнне прадугледжана заканадаўствам дзяржавы рэгістрацыі эмітэнта.
6. Упаўнаважаны орган дзяржавы рэгістрацыі біржы (арганізатара гандлю) інфармуе ва ўстаноўленым парадку біржу (арганізатара гандлю) аб устаноўленым факце неправамернага выкарыстання інсайдарскай інфармацыі і (або) маніпулявання рынкам для прыняцця біржай (арганізатарам гандлю) мер, прадугледжаных яе правіламі. 
7. Пытанні, звязаныя з выкананнем рашэнняў, прынятых органамі дзяржаўнай улады дзяржаў-членаў і ўпаўнаважанымі органамі ў дачыненні да эмітэнтаў каштоўных папер, у дачыненні да якіх прадастаўлены трансгранічны допуск, у частцы прымянення мер адказнасці вызначаюцца заканадаўствам дзяржавы рэгістрацыі эмітэнта.
8. Абмен інфармацыяй паміж упаўнаважанымі органамі з мэтай рэалізацыі гэтага Пагаднення ажыццяўляецца ў адпаведнасці з Пагадненнем аб абмене інфармацыяй, у тым ліку канфідэнцыяльнай, у фінансавай сферы з мэтай стварэння ўмоў на фінансавых рынках для забеспячэння свабоднага руху капіталу ад 23 снежня 2014 года.
Артыкул 9
1. Пытанні, звязаныя з рэалізацыяй гэтага Пагаднення, разглядаюцца ўпаўнаважанымі органамі ў рамках правядзення сумесных кансультацый з прыцягненнем у выпадку неабходнасці прадстаўнікоў Еўразійскай эканамічнай камісіі.
2. Спрэчкі, звязаныя з тлумачэннем і (або) прымяненнем гэтага Пагаднення, вырашаюцца ў парадку, вызначаным Дагаворам аб Еўразійскім эканамічным саюзе ад 29 мая 2014 года.
3. Па ўзаемнай згодзе дзяржаў-членаў у гэта Пагадненне могуць быць унесены змяненні, якія афармляюцца асобнымі пратаколамі.
4. Гэта Пагадненне з’яўляецца міжнародным дагаворам, заключаным у рамках Саюза, і ўваходзіць у права Саюза.
5. Гэта Пагадненне не закранае правоў і абавязацельстваў дзяржаў-членаў, якія вынікаюць з іншых міжнародных дагавораў, удзельнікамі якіх яны з’яўляюцца.
Артыкул 10
Гэта Пагадненне ўступае ў сілу з даты атрымання дэпазітарыем па дыпламатычных каналах апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для ўступлення гэтага Пагаднення ў сілу. 

Аформлена ў горадзе Алматы «31» студзеня 2025 года ў адным арыгінальным экзэмпляры на рускай мове.
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай дзяржаве-члену яго засведчаную копію.

